ผู้บัญชาการตำรวจแห่งชาติ ชื่นชมผู้บังคับหมู่งานจราจร สถานีตำรวจภูธรเมืองพัทยา ทำ CPR ขั้นพื้นฐาน ช่วยชีวิตชายไทยหมดสติ
ผู้บัญชาการตำรวจแห่งชาติ ชื่นชมผู้บังคับหมู่งานจราจร สถานีตำรวจภูธรเมืองพัทยา ทำ CPR ขั้นพื้นฐาน ช่วยชีวิตชายไทยหมดสติในห้องน้ำปั๊มน้ำมัน พัทยากลาง ระบุ มีไหวพริบปฏิภาณและทันเวลาพันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ ได้แสดงความชื่นชม ดาบตำรวจศรีสวัสดิ์ ธิวงศ์ษา ผู้บังคับหมู่งานจราจร สถานีตำรวจภูธรเมืองพัทยา พร้อมตำรวจสายตรวจเขต และพลเมืองดี ในการช่วยเหลือชายไทย ที่นอนหมดสติอยู่ในห้องน้ำ ภายในสถานีบริการน้ำมันบางจาก ถนนสุขุมวิท ปากทางพัทยากลาง โดยเข้าช่วยฟื้นคืนชีพ หรือ CPR ขั้นพื้นฐาน และการทำปฐมพยาบาลเบื้องต้น ก่อนนำตัวส่งโรงพยาบาลกรุงเทพพัทยา เมื่อวันที่ 7 เมษายนที่ผ่านมา ซึ่งล่าสุดอาการพ้นขีดอันตรายแล้ว แต่ยังไม่สามารถพูดได้ สำหรับดาบตำรวจศรีสวัสดิ์ ถือว่ามีความรู้ ทักษะ ปฏิภาณ ไหวพริบ ในการช่วยเหลือชีวิต หรือผู้ประสบเหตุที่ดี ทันต่อสถานการณ์ จนสามารถช่วยชีวิตผู้ประสบเหตุได้ทันเวลา แสดงให้เห็นว่า มีจิตวิญญาณของผู้พิทักษ์สันติราษฎร์ อย่างแท้จริง จึงอยากให้ตำรวจทุกนายนำไปเป็นแบบอย่าง ขณะเดียวกัน ยังชื่นชมพลเมืองดีที่อยู่ในเหตุการณ์ทุกคน ที่ไม่นิ่งเฉยต่อเหตุการณ์ที่เกิดขึ้นรองโฆษกสำนักงานตำรวจแห่งชาติ กล่าวด้วยว่า ผู้บัญชาการตำรวจแห่งชาติ มีนโยบายส่งเสริมให้ตำรวจ ได้รับการฝึกอบรมการช่วยเหลือผู้ประสบเหตุ หรือการปฐมพยาบาลเบื้องต้นมาโดยตลอด ไม่ว่าจะเป็นการช่วยฟื้นคืนชีพ (CPR ขั้นพื้นฐาน) หรือ การห้ามเลือด ซึ่งตำรวจทุกนาย ต้องได้รับการฝึก ทบทวน การปฐมพยาบาล ควบคู่ไปกับการฝึกยุทธวิธีตำรวจ